ΑΠΟΦΑΣΕΙΣ ΤΗΣ ΣΥΝΤΟΝΙΣΤΙΚΗΣ ΕΠΙΤΡΟΠΗΣ

Ανακοινώσεις Συντονιστικής

17/10/2026 
Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, που συνεδρίασε στις 17.10.2026 στην Ι.Π του Μεσολογγίου, εξέδωσε την ακόλουθη ανακοίνωση:
1. Το δικηγορικό σώμα έχει , κατ’ επανάληψη, επισημάνει ότι η συνεργασία λειτουργών και συλλειτουργών της δικαιοσύνης με αμοιβαίο σεβασμό στον θεσμικό ρόλο του καθενός αποτελεί αναγκαία προϋπόθεση για την ορθή λειτουργία της δικαιοσύνης.
Η θέσπιση Κώδικα Δεοντολογίας που θα διέπει τις μεταξύ τους σχέσεις αποτελεί προτεραιότητα για το δικηγορικό σώμα – ζήτημα που τέθηκε για πρώτη φορά στο Πανελλήνιο Συνέδριο Δικηγορικών Συλλόγων στις Σέρρες (2019) και ταυτόχρονα αναγκαιότητα για την αποφυγή προβλημάτων που πλήττουν το κύρος της Δικαιοσύνης και μειώνουν την αποτελεσματική της λειτουργία.
Η Συντονιστική Επιτροπή , στο πλαίσιο αυτό, συζήτησε σχετικό Σχέδιο Κώδικα Δεοντολογίας, το οποίο θα επεξεργαστεί περαιτέρω προκειμένου να εισαχθεί προς συζήτηση στην επόμενη συνεδρίαση της Ολομέλειας.
2. Όπως είναι γνωστό, η Ολομέλεια κατέθεσε συγκεκριμένες προτάσεις επί του Σχεδίου Κώδικα Εναλλακτικής Επίλυσης Διαφορών με σκοπό τη βελτίωση και αποσαφήνιση σχετικών διατάξεων, μέρος των οποίων υιοθετήθηκαν και αποτελούν πλέον διατάξεις του ψηφισθέντος Κώδικα.
Η Συντονιστική Επιτροπή διαπιστώνει ότι προτάσεις του δικηγορικού σώματος που είχαν υιοθετηθεί, κατά τον χρόνο της διαβούλευσης, δεν ενσωματώθηκαν στο τελικό κείμενο και επιπρόσθετα ότι διατάξεις του Κώδικα, όπως του άρθρου 15, θα δημιουργήσουν σοβαρά ζητήματα , κατά την εφαρμογή τους.
Η Συντονιστική Επιτροπή αποφάσισε να επισημάνει αρμοδίως τις σχετικές διατάξεις και τα προβλήματα που πρόκειται να ανακύψουν και να επιδιώξει την επίλυσή τους πριν την έναρξη ισχύος των σχετικών διατάξεων.
3. Η Ολομέλεια με αποφάσεις της έχει επισημάνει ότι η υποχρεωτική διαδικασία επαναπροσδιορισμού ανακοπών κατά της αναγκαστικής εκτέλεσης και κατά Διαταγών Πληρωμής θα πρέπει να γίνεται με τρόπο που να διασφαλίζονται απόλυτα τα δικαιώματα των διαδίκων.
Το ασφυκτικό χρονοδιάγραμμα και τα προβλήματα που παρατηρούνται κατά την πρώτη εφαρμογή της πλατφόρμας, καθιστούν αναγκαία την παράταση των σχετικών προβλεπόμενων προθεσμιών ώστε να αποφευχθεί κάθε κίνδυνος απώλειας ουσιαστικών και δικονομικών δικαιωμάτων των διαδίκων.
4. Η Ολομέλεια έχει στηλιτεύσει, κατ’ επανάληψη, τις καταχρηστικές και αθέμιτες συμπεριφορές και πρακτικές των Εταιρειών Διαχείρισης Απαιτήσεων (funds) αλλά και των Τραπεζών και έχει αναλάβει συγκεκριμένες πρωτοβουλίες για την αντιμετώπισή τους.
Υπενθυμίζουμε στους συναδέλφους ότι για την αντιμετώπιση ειδικών και έκτακτων περιπτώσεων επικοινωνίας δικηγόρων με Χρηματοδοτικούς Φορείς, παρέχεται η δυνατότητα χρήσης της πλατφόρμας ραντεβού myEGDIXlive και ειδικότερα της υπηρεσίας «Γενικές Πληροφορίες Διαχείρισης Οφειλών, μέσω της οποίας καταγράφεται το έκτακτο ζήτημα επικοινωνίας προκειμένου η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους να προωθεί το σχετικό αίτημα, μέσω ηλεκτρονικού ταχυδρομείου, στον αρμόδιο Χρηματοδοτικό Φορέα.
Οδηγίες για τη διαδικασία κράτησης ραντεβού, μέσω της Ενιαίας Ψηφιακής Πύλης της Δημόσιας Διοίκησης, αναγράφονται στο έγγραφο ΥΠΕΘΟΟ 3.6.2026 ΑΠ 87640 ΕΞ 2026 που επισυνάπτεται.

